Venerdì sette d’òtobre: in gîo pe-a Val Bormia
Derê a-e spalle de Sànn-a (= Savona) gh’é Ròcca (= Roccavignale), in comun da valadda da Bórmia (=Bormida). Pòsti beliscimi, con tanto verde e di panorammi che te levan o sciòu. Da ’n cianâ, dove gh’é ’na banchinn-a enorme, da giganti, se vedde finn-a Mrêxo (= Millesimo) e Latè (= Altare). Tære bonn-e, d’antiga tradiçion e ch’ascondan in tezöo: e trìfole. Dixan che se vegne trifolæ da zoeni, quande quarchedun te mostra i pòsti e comme fase goidâ da-o can. Ma se no t’ê de famiggia, sti segretti chi miga te-i dixan! De li semmo andæti a Coséria (= Cosseria) a vedde o muzeo da biclicletta pe finî de d’ato a-i resti do castello de Coseria, recuperæ da ’n bon restaoro.
Tra e cöse che n’é stæto mostròu, gh’ea de ziardoe de tutte e dimenscioin: picinette comme ’na grann-a de rizo ò grende da pezâ trei quintali (ma questa no l’emmo vista). A Zena ghe dimmo ziàrdoa, a Sànn-a giàrdoa, a-o Finâ sgavàzora e chi inta Val Bormia a ciamman zòtora, co-a zitta aspia comme inta paròlla italiànn-a ‘senza’. Emmo scoverto in legumme ciamòu möco (= moco) scimile a-o çéixou e a-o lême (= cicerchia, ma che o Cazassa o dêuvia anche pò-u möco) ch’o vegne uzòu, tra e atre cöse, pe fâ a fainâ. Emmo parlòu de brunîe, arbanelle de tæra o de veddro, e da gazîa ò càccia (= acacia e robinia). Emmo visto fâ a tésta ’n cascétta: pe tegnî insemme a carne dizosâ l’é stæto dêuviòu ’na carne ch’a paiva ’na ræ: mi penso ch’o segge o rægio (= omento). Chi sa dî se ò dito giusto?
Alegri!
Se voei rivedde tutta a trasmiscion ò anche solo ’na parte, ecco chi e conescioin:
Banchinn-a gigante e panoramma
Cöse bonn-e: möchi, amê, ecc. e ziàrdoe picinette
Chen da trifole
Dosci e a testa ’n cascetta
O muzeo da bicicletta
O castello de Coseria
3 Commenti
-
L’è giustu u raegiu….segundu mi
-
Buongiorno, solo per informarvi – a titolo di curiosità – della peculiare somiglianza fra la grafîa ofiçiâ e la versione azzorriana del portoghese: mentre nel continente le lettere O e U sono pronunciate più o meno come in italiano, viceversa alle Azzorre hanno proprio lo stesso suono dell’alfabeto fonetico proposto dall’Académia Ligùstica do Brénno!
Viva Zena e viva a Liguria!
-
Franco, còmme ho zâ dito, conoscio o nome giàrda o gioàrda e,in quanto all’omento ,penso che vàgghe bén ” raêgio”. Alēgri!
lij_Latn lij_Latn lij_Latn kea_Latn lij_Latn vec_Latn lij_Latn lij_Latn lij_Latn ita_Latn lij_Latn srd_Latn unk lij_Latn unk ita_Latn lij_Latn unk lij_Latn